पाकिस्तान में महाराजा रणजीत सिंह की मूर्ति तोड़ने के खिलाफ दिल्ली में बीजेपी का प्रदर्शन
प्रदर्शनकारियों में भाजपा की दिल्ली इकाई की सिख शाखा, युवा मोर्चा और पूर्वांचल मोर्चा के नेता और कार्यकर्ता शामिल थे। उन्होंने पाकिस्तान के प्रधानमंत्री इमरान खान से माफी की मांग करते हुए उनके खिलाफ नारे लगाए।
नई दिल्ली: पाकिस्तान के लाहौर में महाराजा रणजीत सिंह मूर्ति तोड़ो जाने का गुस्सा आज भारत में नजर आया। भारतीय जनता पार्टी ने दिल्ली में तीन मूर्ति से पाकिस्तान हाईकमीशन का विरोध मार्च निकाला। इस दौरान बीजेपी कार्यकर्ताओं को पाक हाईकमीशन से पहले रोक लिया गया। प्रदर्शनकारियों में भाजपा की दिल्ली इकाई की सिख शाखा, युवा मोर्चा और पूर्वांचल मोर्चा के नेता और कार्यकर्ता शामिल थे। उन्होंने पाकिस्तान के प्रधानमंत्री इमरान खान से माफी की मांग करते हुए उनके खिलाफ नारे लगाए। प्रदर्शनकारी चाणक्यपुरी के तीन मूर्ति इलाके में एकत्रित हुए। पुलिस ने उन्हें पाकिस्तानी उच्चायोग के समीप एक अवरोधक लगाकर रोक दिया। दिल्ली भाजपा की मीडिया शाखा के प्रमुख नवीन कुमार ने कहा, ‘‘हम खान से न केवल माफी मांगने की मांग कर रहे हैं बल्कि उनसे हिंदुओं और सिखों का उत्पीड़न तथा उनके मंदिरों और मूर्तियों को विखंडित करने से रोकने का आश्वासन देने के लिए भी कह रहे हैं। पाकिस्तानी सरकार को माफी भी मांगनी चाहिए और लाहौर में उस स्थान पर महाराजा रंजीत सिंह की विशाल प्रतिमा लगानी चाहिए जहां उसे गिराया गया।’’ गौरतलब है कि पाकिस्तान में पंजाब प्रांत के लाहौर किले में मंगलवार को पहले सिख शासक महाराजा रंजीत सिंह की नौ फुट ऊंची कांसे की प्रतिमा को विखंडित कर दिया गया। भारत ने इस घटना को लेकर पाकिस्तान की आलोचना की है।